alexandrainst/scandi-wiki huggingface dataset:
Jorunn Hageler

Jorunn Synnøve Hageler (født Innvik 8. oktober 1946 på Sortland) er en tidligere lærer og politiker (SV) bosatt i Steinkjer. Hun var stortingsrepresentant for Nord-Trøndelag fra 1993 til 1997. I denne perioden var hun medlem av Stortingets Familie-, kultur- og administrasjonskomité.

Hun vokste opp i en industriarbeiderfamilie i Glomfjord. Hun tok artium ved Eidsvoll landsgymnas i 1965 og eksamen ved Hamar lærerskole i 1968. Hun har tatt videreutdannelse i en rekke fag. Hun var adjunkt i ungdomsskolen i Vadsø 1971–1976, deretter i Steinkjer frem til hun ble pensjonist. Hun har også vært sosiallæreri Vadsø og på Egge. Mellom 2000 og 2004 hadde hun et opphold fra skoleverket for å arbeide med demokratisering og skolereform for OSSE i Bosnia-Hercegovina.

Hageler var medlem av Steinkjer kommunestyre 1980–1987, medlem av formannskapet 1986–1987, leder i Steinkjer SV 1988–1991 og leder i Nord-Trøndelag SV 1991–1993. I perioden 1993–1997 var hun innvalgt på Stortinget fra Nord-Trøndelag.

Referanser

Eksterne lenker 
 

Stortingsrepresentanter fra SV
Stortingsrepresentanter for Nord-Trøndelag
Stortingsrepresentanter 1993–1997
SV-politikere i Nord-Trøndelag
Lokalpolitikere i Steinkjer
Norske pedagoger
Personer fra Steinkjer kommune
Connie Booth

Constance «Connie» Booth (født 31. januar 1944 i Indianapolis i Indiana) er en amerikansk manusforfatter og skuespiller, mest kjent for sine opptredener på britisk TV sammen med sin tidligere ektemann John Cleese.

Liv og virke

Bakgrunn
Connie Booths far var bankmann ved Wall Street, og moren var skuespillerinne. De flyttet til New York etter at Connie var født.

Karriere
Connie Booth gjorde sin første opptreden på britisk TV i 1968. Etter dette opptrådte hun jevnlig i Monty Python's Flying Circus. Hun opptrådte også i filmen Monty Python og ridderne av det runde bord som damen som ble anklaget for å være en heks. Hun var medforfatter og skuespiller i TV-serien Hotell i særklasse (1975—79) som husholdersken «Polly».
I tillegg til dette var hun også med i en kortfilm kalt Romance with a Double Bass, tilrettelagt av Cleese fra en novelle av Anton Tsjekhov.

Booth og Cleese var gift fra 20. februar 1968 til 1978, da deres ekteskap endte i skilsmisse. De har et barn sammen, Cynthia Cleese (født 1971), fra deres tiårige ekteskap.

Connie Booth hadde gjesteopptredener i britisk TV og hennes egenskap til å slå over på amerikansk aksent viste seg å være nyttig i flere sammenhenger, inklusiv som «Mrs Errol» i en BBC-tilretteleggelse av Little Lord Fauntleroy og som «Miss March» i en dramatisering av Edith Wharton's «The Buccaneers».

Booth avsluttet sin skuespillerkarriere i 1995 og praktiserte senere som psykoterapeut i London. Hun er gift med John Lahr, sønn av Bert Lahr som spilte den feige «Lion» i filmen Trollmannen fra Oz fra 1939.

Referanser

Eksterne lenker 
 
 
 
 Booth på BBC Comedy Guide 

Skuespillere fra USA
Personer fra Indianapolis
Personer fra New Rochelle
Monty Python
Jens Marcussen

Må ikke forveksles med farfaren Jens Marcussen (1860–1935).

Jens Marcussen (født 20. mai 1926 i Dypvåg i Aust-Agder, død 29. januar 2007 samme sted) var en norsk skipsreder og politiker (FrP) som var stortingsrepresentant i periodene 1981–1985 og 1989–1993.

Familie og yrke 
Han var sønn av skipsreder Bertrand Marcussen og hustru Maria Tovsen på Østre Askerøy i Dypvåg herred. Farsslekten hadde sterke politiske interesser; faren var varaordfører i Dypvåg, og farfaren Jens Marcussen var ordfører og stortingsmann. Han giftet seg i 1951 med Marta Margarita «Martita» Christophersen. De fikk tre barn.

Han gikk Oslo handelsgymnasium og deretter befalskurs. Han hadde også et opphold i England, hvor han arbeidet som kontorist. Han begynte i 1952 ved farens rederikontor på Askerøy, og overtok hele rederiet i 1958.

Politisk arbeid 
Marcussen ble første gang innvalgt i Dypvåg kommunestyre på Høyres liste i 1951, og satt frem til kommunesammenslåingen med Tvedestrand og Holt i 1960, deretter som medlem av Tvedestrand kommunestyre og formannskap frem til 1975. Han var både Tvedestrands ordfører og Aust-Agders fylkesvaraordfører 1968–1971. Marcussen var formann i Dypvåg Høyre og senere i Tvedestrand Høyre; i 1972 ble han formann i Aust-Agder Høyre.

Etter misnøye med nominasjonene i 1975 trakk han seg som fylkesformann i Høyre og meldte overgang til Fremskrittspartiet, hvor han allerede i 1976 ble første viseformann, redaktør i partiavisen Fremskritt og sekretær for stortingsgruppen. I 1978 stilte han som formannskandidat i Fremskrittspartiet, men tapte for Carl I. Hagen, som han likevel kom til å samarbeide tett med. Marcussen ble stortingsrepresentant for Rogaland i 1981, og satt i Stortingets landbrukskomité, men ble ikke gjenvalgt i 1985. I perioden 1989–1993 var han tilbake på Stortinget som representant for Aust-Agder, og ledet Stortingets sjøfarts- og fiskerikomité.

Etter tiden på Stortinget satt han i representantskapet for Norges Bank 1994–2001.

Referanser

Eksterne lenker 
 

Stortingsrepresentanter fra FrP
Stortingsrepresentanter for Aust-Agder
Stortingsrepresentanter for Rogaland
Stortingsrepresentanter 1989–1993
Stortingsrepresentanter 1981–1985
Ledere av Sjøfarts- og fiskerikomiteen
Fremskrittspartiets ledelse
Ordførere i Tvedestrand
Høyre-ordførere i Aust-Agder
Lokalpolitikere i Dypvåg
Norske skipsredere
Norske redaktører
Personer fra Tvedestrand kommune
Artikler i sjøfart-prosjektet
Tora Aasland

Tora Aasland (født 6. november 1942 i Skien i Telemark) er en norsk sosiolog, politiker (SV) og embetskvinne. Hun var stortingsrepresentant fra Akerhus f1985-1993 og statsråd i Kunnskapsdepartementet med ansvar for forskning og høyere utdanning i Jens Stoltenbergs andre regjering 2007-2012. Aasland var inntil hun ble statsråd i 2007. Norges første fylkesmann med bakgrunn i SV. Hun gikk av som fylkesmann i Rogland i 2013.

Aasland har eksamen fra Telemark Handelsgymnas (1961), og tok eksamen ved Colby Jr. College i New Hampshire i USA året etter. I 1965 tok hun eksamen ved Norske Kvinners Nasjonalråds sosialskole. Hun har hovedfag i sosiologi (cand.sociol.) fra Universitetet i Oslo 1973 og har vært forsker ved Institutt for samfunnsforskning (ISF). Hun var generalsekretær i Norsk Faglitterær Forfatterforening fra 1983 til 1985.

I 2022 fullførte hun doktorgraden (dr.philos.) ved Universitetet i Stavanger med tittelen Frivillighet i samvirke. Frivillige organisasjonars medverking i redningsteneste og beredskapsarbeid. Hun er en av seks kvinner i Norge som har oppnådd doktorgraden etter fylte 75 år.

Politisk liv 

Hun ble innvalgt på Stortinget fra Akershus i 1985 og ble utnevnt til fylkesmann i Rogaland i 1991 (hun tiltrådte i 1993). I oktober 2007 ble Tora Aasland forskningsminister i Jens Stoltenbergs andre regjering. Aasland tok én av de to nyopprettede statsrådsposter i Kunnskapsdepartementet, etter at kunnskapsminister Øystein Djupedal måtte gå av. Aasland gikk av som statsråd for forskning og høyere utdanning  i mars 2012. Hennes  ansvarsområde var departementets universitets- og høgskolesaker, forskningssaker, studiefinansieringssaker og fagskoleutdanningssaker.

Etter at hun gikk av som fylkesmann i Rogaland i 2013, har hun vært tilknyttet forskningsavdelingen ved Universitetssykehuset i Stavanger.

I 2005 ble hun utnevnt til kommandør av St. Olavs Orden for sin samfunnsgavnlige innsats.

Stortingets presidentskap 
 10. oktober 1989–30. september 1993 – Visepresident i Odelstinget

Stortingskomitéer 
 1985–1989 – Medlem i Kirke- og undervisningskomitéen
 1989–1993 – Medlem i Fullmaktskomitéen
 1989–1993 – Medlem i Valgkomitéen
 1989–1993 – Varamedlem i Den utvidede utenriks- og konstitusjonskomitéen
 1989–1993 – Medlem i Energi- og industrikomitéen
 1989–1993 – Medlem i Den forberedende fullmaktskomitéen

Andre verv 
 1983–1987 – nestleder i Sosialistisk Venstreparti
 Fra 1996 – styreleder ved Arkeologisk museum i Stavanger
 1998–2000 – medlem av Oppgavefordelingsutvalget
 1998–2000 – nestleder i Mjøs-utvalget
 Visepresident i Norges Røde Kors
 Fra 2006 – nestleder i styret til International Research Institute of Stavanger
 Fra 2006 – styreleder i Språkrådet
 Fra 2006 – styremedlem i Oslosenteret for fred og menneskerettigheter
 Fra 2013 - leder av Den norske UNESCO-kommisjonen

Referanser

Eksterne lenker 
 
 

Personer tilknyttet Institutt for samfunnsforskning
Statsråder i Regjeringen Stoltenberg II
SV-statsråder
Stortingsrepresentanter for Akershus
Stortingsrepresentanter 1985–1989
Stortingsrepresentanter 1989–1993
Fylkesmenn i Rogaland
Kommandører av St. Olavs Orden
Personer fra Skien kommune
Norske sosiologer
Richard J.A. Talbert

Richard John Alexander Talbert (født 26. april 1947) er en britisk-amerikansk forfatter og professor i historie. Han forsker på oldtiden og antikkens geografi og på oppfattelsen av rom i oldtidens verden ved Middelhavet.

Liv og virke 
Talbert fikk sin utdannelse ved Corpus Christi College ved University of Cambridge, hvor han fikk sin doktorgrad i 1972. Talbert var ansatt i fakultetene ved Queens University, Belfast og McMaster University i Ontario, Canada. Talbert er en ledende forsker på antikkens geografi og området rundt Middelhavet. Talbert er leder av rådet for Ancient World Mapping Center, som er basert ved University of North Carolina, hvor han også er ansatt som professor. Blant hans vitenskapelige arbeider er sammenstillingen av Barrington Atlas av den greske og romerske verden (Princeton, 2000), som han ble tildelt Association of American Publishers Award i 2000 for, for beste faglige eller vitenskapelig flerbinds oppslagsverk i humaniora.

Bibliografi (utvalg) 
 1971: Studies on Timoleon and the revival of Greek Sicily from 344 to 317 B.C. , Ph.D. dissertation, University of Cambridge. Faculty of Classics
 1974: Timoleon and the Revival of Greek Sicily, Cambridge.
 1984: The Senate of Imperial Rome, Princeton University Press, ISBN 9780691102382. Omtale i: American Journal of Philology 108.3 (1987).
 1984: The Senate of Imperial Rome, Princeton University Press, ISBN 0-691-05400-2
 1985: Atlas of Classical History, Routledge, London/New York, 1985, ISBN 0-415-03463-9. Som redaktør
 2004: The Romans : From Village to Empire, Oxford University Press, ISBN 0-19-511876-6. Sammen med Mary T. Boatwright og Daniel J. Gargola
 2006: A Brief History of the Romans, Oxford University Press, ISBN 0-19-518714-8. Sammen med Mary T. Boatwright og Daniel J. Gargola
 2010: Rome's World: The Peutinger Map Reconsidered, Cambridge, ISBN 9780521764803; innholdsfortegnelse online. Omtale: BMCR 2012.04.14; TLS (PDF); Journal of Roman Archaeology'' 24.831 ; Elijah Meeks (2011).

Referanser

Eksterne lenker 
 Ancient World Mapping Center
 Fakultetsomtale
 Listinger i WorldCat

Engelske forfattere
Engelskspråklige forfattere
Britiske professorer
Britiske historikere
Alumni fra University of Cambridge
Personer tilknyttet Princeton University
Glenn Jacobs

Glenn Thomas Jacobs (født 26. april 1967 i Madrid i Spania), best kjent som Kane, er en amerikansk fribryter signert med World Wrestling Entertainments SmackDown!. Kane ble skadet av Mark Henry 5. august 2011, og ble inaktiv med skade umiddelbart.  Det er usikkert når Kane kommer tilbake til WWE. Nye rapporter fra kilder sier att Kane kan gjøre sitt comeback til WWE på WWEs Royal Rumble pay-per view i januar.2012!. Og på WWERAW 5. desember ble det også bekreftet på en promovideo att Kane har funnet den gamle seg og vil komme tilbake til WWE med sin gamle maske som "THe Big Red Monster"!. "KANE RESURRECTED" var teksten som ble vist på videoen.

Tidlig wrestlingkarriere 
Før Jacobs kom til United States Wrestling Association var han fribryter i Japan, Puerto Rico og Missouri. Han debuterte i USWA som The Christmas Creature, men var bedre kjent som Doomsday.
I Smoky Mountain Wrestling var Jacobs kjent som Unabomb. Han og Al Snow vant SMW Tag Team Championship-titlene 7. april 1995.
Etter at han returnerte fra SMW og WWF kom han tilbake til USWA i 1997 og slo Spellbinder og ble USWA Southern Heavyweight Champion.

World Wrestling Entertainment 
Kane debuterte i World Wrestling Federation på Survivor Series i 1993 som The Black Knight.
I 1995 var han Jerry «The King» Lawlers onde tannlege, Dr. Isaac Yankem DDS.
Han var fremstilt som en falsk Diesel sammen med en falsk Razor Ramon i 1996, og de ble kalt «the fake Outsiders».
Han debuterte som Kane 5. oktober 1997 på In Your House: Badd Blood hvor han hjalp Shawn Michaels å vinne over Undertaker (Kanes «halvbror»(Kayfabe)) i en Hell in a Cell-kamp ved å gi ham en Tombstone Piledriver. Kane vant en 24-man battle royal på WrestleMania 24, slik at han fikk en tittelkamp mot ECW-mester Chavo Guerrero jr.. Kane vant kampen på 8 sekunder og ble ny ECW-mester.

Titler 
 Smoky Mountain Wrestling
 SMW Tag Team Championship

 United States Wrestling Association
 USWA Southern Heavyweight Championship

 World Wrestling Entertainment
 WWE Tag Team Championship x1
 World Tag Team Championship ×9
 WWF Hardcore Championship
 WWF Intercontinental Championship ×2
 WCW World Tag Team Championship
 World Heavyweight Championship
 ECW Champion
 Intercontentalin Champion

Skuespillerkarriere 
Kane spilte hovedrollen som «Jacob Goodnight» i WWE-lanseringen See No Evil. Filmen hadde premiere i USA 19. mai 2006.

Referanser

Eksterne lenker 
 
 
 
 WWE-profil

Fribrytere fra USA
Oluf Ludvig Jenssen

Oluf Ludvig Jenssen (født 29. juli 1886 i Vikna, død 29. juli 1975) var en norsk luthersk prest og ordfører (H).

Oluf Jenssen ble cand.theol. i 1911 og ble utnevnt til sogneprest i Karasjok fra 1913, der han var ordfører i perioden 1920–1922. Han var sogneprest i Grong 1922–1939 og prost i Namdal prosti fra 1929. I 1924 ble det organisert en forening for Høyre og Frisinnede Venstre i Grong med Jenssen som formann. Ved stortingsvalget 1936 stilte han som Høyres tredjekandidat i Nord-Trøndelag. Han var prost i Ringerike prosti 1939–1956 og sogneprest i Norderhov kirke i samme periode.

Jenssen var svært sentral i forbindelse med den store restaureringen av Norderhov kirke i 1953–1956. Ringerikesdikteren Elling M. Solheim (1905–1971) skrev og tilegnet derfor diktet «Ringeriksdomen» til Jenssens ære.

Oluf Ludvig Jenssen ble utnevnt til ridder av Finlands hvite roses orden.

Referanser 

Norske lutherske prester
Ordførere i Karasjok
Høyre-ordførere i Finnmark
Lokalpolitikere i Grong
Høyre-politikere i Nord-Trøndelag
Finlands hvite roses orden
Personer fra Vikna kommune
Fødsler i 1886
Dødsfall i 1975
Provisorisk anordning

En provisorisk anordning er en lovbestemmelse gitt av Kongen i statsråd i henhold til Grunnloven § 17. Provisoriske anordninger har virkning og rang som lov, og kan kun vedtas når den lovgivende myndighet, Stortinget, ikke er samlet.

Grunnloven tillater provisoriske anordninger på områder som angår «handel, toll, næringsveier og offentlig forvaltning og regulering».

«Kongen kan gi og oppheve anordninger som angår handel, toll, næringsveier og offentlig forvaltning og regulering; dog må de ikke stride mot konstitusjonen og de lover som Stortinget har gitt i samsvar med de etterfølgende §§ 76, 77, 78 og 79. De gjelder provisorisk til neste Storting.»

En provisorisk anordning kan ikke ha lenger varighet enn til neste ordentlige storting blir oppløst. Stortinget kan imidlertid forkaste en anordning så fort det trer sammen.

Anvendelse

Første og andre verdenskrig

Både under første og andre verdenskrig ble det gitt en rekke provisoriske anordninger. Under tyskernes okkupasjon vedtok regjeringen i London mange bestemmelser utover det som er hjemlet i Grunnloven § 17. Disse anordningene er samlet i et hemmelig arkiv i Justisdepartementet og det har derfor vært usikkert hva som er bestemt av London-regjeringen og hva som i realiteten er forordninger gitt av den allierte besettelsesmakten. Et eksempel på en provisorisk forordning  som etter sin ordlyd er lovstridig er provisorisk forordning av 17. august 1945 om tillegg til statsborgerlovgivningen gitt av regjeringen Gerhardsen.

Nyere tid
I nyere tid gis provisoriske anordninger vanligvis for å avverge arbeidslivskonflikter med store samfunnsmessige konsekvenser (tvungen lønnsnemnd). Et eksempel på annen anvendelse var da regjeringen Jagland 18. juli 1997 i forbindelse med konflikter i MC-miljøene, den såkalte MC-krigen, vedtok oppholdsforbud på visse steder for å verne om liv og eiendom.

Fra 1982 er det fastsatt 16 provisoriske anordninger, hvorav én var en opphevelse etter at grunnlaget hadde falt bort før Stortinget ble samlet. Ni av anordningene gjaldt lønnsnemndbehandling av arbeidstvister, seks for oljesektoren, to gjaldt krig og terrorisme, én oppholdsforbud for MC-gjenger, én om frister i forbindelse med en bankstreik, én om offentlig eierskap til vannkraften og en om forbud mot fallskjermhopping i Trolltindene.

Referanser

Kilder
 

Norsk statsrett
Lovgivning
Krisehåndtering
Otto Christian Christophersen

Otto Christian Christophersen (født 16. mars 1867 i Kristiania, død 30. august 1928 i Hønefoss) var prost i Ringerike prosti i 1926–1927. 

Han var sønn av sogneprest Carl Bertrand Christophersen (født 2. september 1830, død 30. januar 1889) og Johanne Ditlovna Hald (født 12. juli 1832, død 15. februar 1909). Faren var prest i Ådal, og der tilbragte han mange av sine ungdomsår. Han ble gift 3. november 1892 i Hval kirke i Ådal, med Ragna Lie (født 26. april 1870 i Hønefoss). Hun var datter av overrettssakfører Thorvald Lie (født 24. oktober 1836, død 12. oktober 1911) og Julie Rønnerud (født 28. desember 1840, død 23. oktober 1917).

Christophersen ble student i 1885, cand.theol. i 1890 og tok praktikum i 1891. Han ble personellkapellan i Ullensvang i 1892 og bruksemissær ved brukene fra Hønefoss til Hen i 1894. Han ble deretter konstituert residerende kapellan i Norderhov i 1896 og tredjeprest i Norderhov i 1900. Han var sogneprest i Hønefoss kirke fra 1913 til han døde i 1928, der han ble den første sognepresten i det nyopprettede Hønefoss prestegjeld.

Han ble religionslærer ved Hønefoss middelskole i 1896-1913. Han var senere religionslærer ved gymnaset i Ringerike høyere skole i 1920-1922 og 1925-1928.

Christophersen var medlem av bystyret i Hønefoss, bl.a. 1914-1916. Han var også medlem av formannskapet, samt skolestyret i Hønefoss. Han var medlem i styrene i fattigpleien, Hønefoss barnehjem, Norderhov/Hønefoss barnehjem og Hønefoss gamlehjem.

I 1920 skrev Christophersen sitt testamente, hvor han skjenket 20 000 kroner til et legat hvor rentene skulle brukes til opphold i Tyskland, Frankrike eller England for ungdom fra Hønefoss by. Midler fra legatet skulle ikke tildeles noen før Christophersens enke Ragna døde. Den første tildelingen skjedde derfor først i 1947, til filologen Einar Gandrud. Senere tildelinger gikk bl.a. til zoologen Kåre Elgmork, kunstneren Per Christiansen  og sangeren Per Vollestad. Legatet ble opphevet av Stiftelsestilsynet i 2008.

Kilder 
 Norges geistlighet og andre teologiske kandidater i fast stilling i 1925, side 68-69
 Tverran, Frank: Otto Christian Christophersen (1867-1928), i Heftet Ringerike 2013 , side 14-15
 Lien, Ragnvald: Prost Christophersens skolelegat, i Heftet Ringerike 2009 , side 60-65
 Den høyere skolen i Hønefoss 1884-1984, side 69
 Hønefoss. Byens historie 1814-1914

Norske lutherske prester
Knut Hanselmann

Knut Hanselmann (født 14. mars 1946 i Bergen) er en norsk politiker (FrP). Han var stortingsrepresentant fra Hordaland 1989–1993 og var vararepresentant i perioden 1981–1985. 

Hanselmann var ordfører på Askøy fra 2007 til 2011. Han var leder for Hordaland FrP i perioden 1982–1990, medlem av Bergen bystyre 1975–1983, kommunalråd i Bergen og medlem av Askøy kommunestyre 1995–2011. Han var medlem av Stortingets kontrollutvalg for etterretnings- overvåkings- og sikkerhetstjenesten (EOS-utvalget) 2006–2012.

Stortingskomitéer 
 1989–1993 medlem i Kommunal- og miljøvernkomitéen

Referanser

Eksterne lenker 
 
 

 
 

Stortingsrepresentanter fra FrP
Stortingsrepresentanter for Hordaland
Stortingsrepresentanter 1989–1993
FrP-ordførere i Hordaland
Ordførere i Askøy
Personer fra Bergen kommune
Ingvard Sverdrup

Ingvard Christian Berner Sverdrup (født 24. september 1936 i Kristiansund, død 9. mars 1997) var en norsk bokhandler og politiker (H). Han var innvalgt på Stortinget i to perioder og var også fylkesordfører i Møre og Romsdal.

Sverdrup hadde studentereksamen fra 1956 og studentfagkurs i handel og økonomi fra 1958, og var ansatt i familiebedriften Sverdrups Bokhandel A/S 1959–1997, i årene fra 1969 til 1997 som salgssjef og disponent. Sverdrup var formann i Nordmøre Sparebanks forstanderskap 1978–1983, styremedlem i Sentral Bokahandel 1976–1977, Norsk Bokimport 1977–1978, Fiskernes Banks avdeling i Kristiansund fra 1983 og Vestbase A/S 1993–1996 samt styreformann i Midtnorske Baseservice A/S 1993–1996. Han var også viseformann i Kristiansund Handelsstands Forening 1976–1978 og lokalt tillitsvalgt i Den Norske Turistforening.

Sverdrup var formann i Kristiansund Unge Høyre 1957–1959, formann i Møre og Romsdal Unge Høyre 1959–1961, medlem av Unge Høyres sentralstyre 1961–1963, formann i Kristiansund Høyre 1962–1964 og styremedlem i Møre og Romsdal Høyre 1962–1994, herav viseformann 1967–1969 og 1981–1983. Han var også gruppeleder i Kristiansund bystyre og formannskap 1963–1971, medlem av Høyres sentralstyre 1969–1978 og medlem av Møre og Romsdal fylkesting 1963–1985, herav gruppeleder 1971–1983, fylkesvaraordfører 1980–1983 og fungerende fylkesordfører i 1981 og 1983. I årene 1985–1993 var Sverdrup innvalgt på Stortinget fra Møre og Romsdal. Han var medlem av Stortingets kommunal- og miljøvernkomité 1985–1989, medlem av Stortingets samferdselskomité 1989–1993 og Stortingets 1. visepresident 1989–1993.

Ingvard Sverdup var sønn av disponent Ingvard B. Sverdrup (f. 1903, d. 1969) og Astrid Louise (pikenavn Bakken) (f. 1907, d. 1997). Han var gift med Brita Marie (f. 1944). Han er far til tvillingene statsviter og direktør Ulf Sverdrup og statsviter Bjørn Otto Sverdrup.

Referanser

Eksterne lenker 
 

Stortingsrepresentanter fra Høyre
Stortingsrepresentanter for Møre og Romsdal
Stortingsrepresentanter 1985–1989
Stortingsrepresentanter 1989–1993
Fylkesordførere i Møre og Romsdal
Tillitsvalgte i Unge Høyre
Lokalpolitikere i Kristiansund
Høyre-politikere i Møre og Romsdal
Norske bokhandlere
Personer fra Kristiansund kommune
Fylkesordførere fra Høyre
Per Sævik

Per Rolf Sævik (født 1940 i Fosnavåg på Sunnmøre) er en norsk skipsreder og tidligere politiker (KrF).

Han var først skipper og fiskebåtreder, og ledet Fiskebåtredernes Forbund 1979–1983. Sævik har startet tre supplyrederier, og innledet supplyrederiklyngen på hjemstedet Fosnavåg. Sævik Supply ble stiftet i 1981 og solgt til Trico Marine i 1997. Havila Supply ble børsnotert i 1998. Fem år senere ble skipene solgt til Bourbon Groupé. I 2005 ble Havila Shipping børsnotert. Sævik var president i Norges Rederiforbund 1996–1998. Han står bak Havila Kystruten.

Sævik var Herøys ordfører 1988–1989 og innvalgt på Stortinget fra Møre og Romsdal 1989–1993 (for KrF), etter å ha vært vararepresentant siden 1977. På Stortinget satt Sævik i forsvarskomiteen 1989–1990 og kommunal- og miljøvernkomiteen 1990–1993, fra 1990 også som nestleder i kontrollkomiteen. Han frasa seg renominasjon i 1993. Han var styreleder i Helse Midt-Norge RHF 2004–2006.
 
Kongen utnevnte i 2012 Sævik til ridder av 1. klasse av St. Olavs Orden «for hans innsats for skipsfartsnæringen.»

Referanser

Eksterne lenker 
 

Stortingsrepresentanter fra KrF
Stortingsrepresentanter for Møre og Romsdal
Stortingsrepresentanter 1989–1993
Ordførere i Herøy i Møre og Romsdal
KrF-ordførere i Møre og Romsdal
Norske skipsredere
Riddere av 1. klasse av St. Olavs Orden
Personer fra Herøy kommune i Møre og Romsdal
Artikler i sjøfart-prosjektet
Nashorn

Nashorn var en tysk kanonpanserjager fra andre verdenskrig. Den hadde også navnet Sonderkraftfahrzeug 164 (Sd.Kfz. 164) Den var bevæpnet med samme type kanon som stod i Tiger II, men fikk typebetegnelsen 8,8 cm Pak 43, da kanonen stod montert i en panserjager

Eksterne lenker 
 

Kanonpanserjagere